தனது வாதத்துக்கு ஆதரவாக, இந்த நீதிமன்றத்தில் நடந்த ஓவாய்ஸ் வெஸ்சஸ் உ.பி. வழக்கில், ஒரு புதிய வக்கீல் அவகாசம் கோரத் தயங்கலாம் என்பதால் நீதிமன்றமே அவருக்குத் தேவையான கால அவகாசம் தந்து வழக்குக்குத் தயாராக உதவ வேண்டுமென்று கூறியதைச் சுட்டிக் காட்டினார். (ஆனால் இந்த முடிவு வெளியிடப்படவில்லை) மேலும் பஷீரா வெஸ்சஸ் உ.பி. வழக்கையும் மேற்கோள் காட்டினார். இந்த வழக்கில் ஒரு புதியவரை ஒரு மனுதாரன் சார்பில் நியமித்த அதே நாளில் கீழ் நீதிமன்றம் விசாரணையை உடனே, அன்றே தொடங்கியது. எனவே இந்த நீதிமன்றம் அவருக்கு அளிக்கப்பட்ட அவகாசம் போதாது என்று அந்தத் தீர்ப்பை நிறுத்தி, மீண்டும் மறுவிசாரணை செய்யுமாறு கீழ் நீதி மன்றத்துக்கு உத்தரவிட்டது. இது தவிர ரஞ்சோட் மாதூர் வதூவா வெஸ்சஸ் குஜராத் மாநில வழக்கு ஒன்றையும் திரு. ராமச்சந்திரன் சுட்டிக் காட்டினார். இந்த வழக்கில் குற்றம் சாட்டப்பட்டவர் சார்பில் ஆஜராகும் வழக்கறிஞருக்கு, வழக்கைத் தயார் செய்ய போதிய கால அவகாசம் தரப்பட்டுள்ள போதிலும், குற்றம் சாட்டப்பட்டவருக்குத் தனது வக்கீல் மீது நம்பிக்கை இருக்கிறதா, தனக்காக வாதாட அவருக்கு போதிய அவகாசம் மற்றும் வழக்கு பற்றிய குறிப்புகள் உள்ளதா என்ற விஷயத்திலும் நம்பிக்கை உள்ளதாயென்று நீதி மன்றங்கள் உறுதி செய்து கொள்ள வேண்டுமென்று கூறியிருந்தது.